เกียรตินาคินคาดสินเชื่อเช่าซื้อรถยนต์วิ่งฉิว
&#8220;เกียรตินาคิน&#8221; คาดปีนี้สินเชื่อเช่าซื้อรถยนต์วิ่งฉิว 20% ครึ่งปีแรกโต 11% ยันไม่ปรับขึ้นดอกเบี้ย เช่าซื้อแข่งกันแรง
3 ส.ค. 2553

“เกียรตินาคิน” คาดปีนี้สินเชื่อเช่าซื้อรถยนต์วิ่งฉิว 20% ครึ่งปีแรกโต 11% ยันไม่ปรับขึ้นดอกเบี้ย เช่าซื้อแข่งกันแรง 
นายธวัชไชย สุทธิกิจพิศาล กรรมการผู้จัดการใหญ่ ธนาคารเกียรตินาคิน กล่าวว่า ปีนี้ธนาคารคาดว่าจะขยายสินเชื่อเช่าซื้อรถยนต์ได้ถึง 20% จากครึ่งปีแรกเติบโต 11% จากอุตสาหกรรมรถยนต์ และเศรษฐกิจฟื้นตัว โดยสินเชื่อเช่าซื้อรถยนต์ของธนาคารคิดเป็นสัดส่วน 71% ของฐานสินเชื่อรวมทั้งหมด หรือ 6.7 หมื่นล้านบาท หากขยายสินเชื่อเช่าซื้อได้ 20% จะทำให้สัดส่วนสินเชื่อเช่าซื้อรถยนต์ขยับเป็น 73-75% ของฐานสินเชื่อรวม
ทั้งนี้ปีก่อนธนาคารขยายสินเชื่อเช่าซื้อได้เพียง 5% เนื่องจากภาพรวมเศรษฐกิจไม่ดี ขณะที่ปี 2551 เติบโต 33%
นายธวัชไชย กล่าวว่า อัตราดอกเบี้ยในช่วงขาขึ้นไม่มีผลต่อการตัดสินใจซื้อรถยนต์ แต่ที่ส่งผลกระทบคือ ภาวะเศรษฐกิจ 
อย่างไรก็ดีปัจจัยพืชผลทางการเกษตรในปีนี้ก็มีส่วนสำคัญในการผลักดันความต้องการซื้อได้มาก รวมถึงรถเล็กรุ่นใหม่ ๆ ที่ออกมาทำตลาด ก็มีผลหนุนสินเชื่อเช่าซื้อรถยนต์ขยายตัว
นายธวัชไชย กล่าวว่า ธนาคารยังไม่มีแนวคิดปรับขึ้นดอกเบี้ยเช่าซื้อรถยนต์ ต้องรออีกระยะกว่าจะปรับขึ้น เนื่องจากการแข่งขันปัจจุบันมีความรุนแรง ทิศทางจึงขึ้นอยู่กับผู้ประกอบธุรกิจเช่าซื้อรายใหญ่  แม้ขณะนี้จะมีเช่าซื้อบางรายประกาศปรับขึ้นดอกเบี้ยแล้ว แต่การแข่งขันหน้างานต่าง ๆ ดอกเบี้ยกลับต่ำกว่าที่ประกาศไว้ 
สำหรับดอกเบี้ยเช่าซื้อรถยนต์ของธนาคาร โดยรถยนต์ใหม่คิดดอกเบี้ย 2.45% รถเก่า 4% ระยะเวลาผ่อน 48 งวด